Doug Emhoff

Douglas Craig Emhoff (lahir 13 Oktober 1964) ialah seorang peguam Amerika Syarikat. Beliau merupakan suami kepada Kamala Harris, Naib Presiden Amerika Syarikat. Emhoff ialah rakan kongsi di DLA Piper dari tahun 2017 hingga tahun 2020 apabila beliau meninggalkan firma itu. Beliau menjadi Lelaki Kedua dan pasangan orang Yahudi pertama bagi naib presiden Amerika Syarikat.

Kehidupan awal 
Emhoff dilahirkan di Bandar Raya New York di Brooklyn. Ibu bapa beliau, Barbara dan Michael Emhoff merupakan orang Yahudi. Emhoff mempunyai seorang abang lelaki, Andy Emhoff dan seorang kakak perempuan, Jamie Emhoff. Dari tahun 1969 hingga tahun 1981, Emhoff dibesarkan di Matawan dan Old Bridge Township, New Jersey. Beliau bersekolah di Sekolah Tinggi Cedar Ridge sebelum berpindah bersama keluarganya ke California ketika berusia 17 tahun. Emhoff menamatkan pengajian di Sekolah Tinggi Agoura. Beliau memperoleh ijazah Sarjana Muda Sastera dari Universiti Negeri California, Northridge dan ijazah Doktor Juris dari Universiti California Selatan pada tahun 1990.

Kerjaya 
Emhoff adalah litigasi hiburan dan memulakan kerjanya di kumpulan litigasi Pillsbury Winthrop. Beliau kemudiannya berpindah ke Belin Rawlings & Badal, sebuah firma butik pada akhir 1990-an. Beliau membuka syarikatnya sendiri dengan Ben Whitwell pada tahun 2000. Firma itu diambil alih oleh Venable pada tahun 2006. Pelanggannya termasuk Walmart dan Merck. Emhoff kemudian menjadi pengarah urusan pejabat-pejabat Pantai Barat Venable.

Emhoff menyertai DLA Piper sebagai rakan kongsi pada tahun 2017. Beliau bekerja di pejabatnya di Washington, D.C. dan di California. Berikutan isterinya, Kamala Harris diumumkan akan menjadi calon gandingan dengan Joe Biden dalam pilihan raya presiden Amerika Syarikat 2020, Emhoff mengambil cuti dari DLA Piper. Pada 10 November 2020, kempen Biden-Harris mengumumkan Emhoff akan meninggalkan DLA Piper secara kekal sebelum 20 Januari 2021. Seandainya Emhoff meneruskan kerjaya dengan firma itu, akan timbul permasalahan konflik kepentingan untuk pentadbiran Biden-Harris.

Kempen presiden 2020 
Isteri Emhoff, Kamala Harris ialah calon dalam pemilihan presiden bagi Parti Demokrat 2020 sebelum menarik diri pada Disember 2019. Harris diumumkan sebagai calon gandingan Joe Biden untuk pilihan raya presiden Amerika Syarikat 2020 pada 11 Ogos 2020. Ini menjadikan Emhoff sebagai lelaki ketiga dalam sejarah Amerika Syarikat yang menjadi pasangan naib presiden dari parti politik utama selepas John Zaccaro dan Todd Palin. Semasa Harris menjawat jawatan, Emhoff menjadi Lelaki Kedua Amerika Syarikat yang pertama. Beliau menjadi pasangan naib presiden A.S. berketurunan orang Yahudi yang pertama.

Dalam peranannya sebagai lelaki kedua, Emhoff merancang untuk fokus pada akses yang sama terhadap keadilan dan perwakilan undang-undang.

Kehidupan peribadi 
Emhoff berkahwin selama 16 tahun dengan Kerstin Emhoff, née Mackin. Mereka mempunyai dua orang anak, Cole dan Ella. Kedua-dua mereka bercerai pada 2008. Emhoff berkahwin dengan Kamala Harris pada 22 Ogos 2014, di Santa Barbara, California dengan adik perempuan Kamala, Maya Harris sebagai perasmi majlis. Sehingga Ogos 2019, Emhoff dan Harris dianggarkan mempunyai nilai bersih $5.8 juta.

Rujukan

Pautan luar 
 

Lelaki Kedua Amerika Syarikat

Kelahiran 1964
Peguam Amerika Syarikat
Orang hidup
Yahudi Amerika Syarikat
Lelaki Kedua Amerika Syarikat